Έλεγχος των ελεγκτών της Ανεξάρτητης Αρχής Δημοσίων Εσόδων την Καθαρά Δευτέρα σε ταβέρνα στο Καρλόβασι της Σάμου, πήρε απροσδόκητη τροπή, όταν το κλιμάκιο δήλωσε την ιδιότητά του και δέχθηκε έντονη φραστική επίθεση.

Μάλιστα, το περιστατικό δεν αφορά την αντίδραση του ιδιοκτήτη του καταστήματος, αλλά δύο πολιτών, ενός άνδρα και μιας γυναίκας, οι οποίοι βρίσκονταν εκείνη την ώρα στο εστιατόριο ως πελάτες.

Αστυνομικοί του Α.Τ. Καρλοβασίου προχώρησαν στη σύλληψη ενός 52χρονου και μιας 49χρονης σε βάρος των οποίων σχηματίσθηκε δικογραφία για τα αδικήματα της απείθειας, της απειλής και της εξύβρισης καθώς κρίθηκε ότι παρεμπόδισαν από κοινού υπαλλήλους δημόσιας υπηρεσίας, να διενεργήσουν έλεγχο στο εστιατόριο βρίζοντας και απειλώντας τους.

Η υπόθεση πήρε τη δικαστική οδό και οι κατηγορούμενοι καταδικάστηκαν σε φυλάκιση δύο μηνών και πρόστιμο ύψους 2.750 ευρώ ο καθένας. Πρόστιμο όμως, επίσης 2.750 επιβλήθηκε και στον ιδιοκτήτη του εστιατορίου.